GULF จ่อถูกอัพราคา
วานนี้ GULF อยู่ในความสนใจของนักลงทุนอย่างมาก หลังปิดตลาดได้แจ้งเกี่ยวกับการลงทุนใน Binance เพื่อร่วมลงทุนธุรกิจศูนย์ซื้อขายสินทรัพย์ดิจิทัล
วานนี้ GULF อยู่ในความสนใจของนักลงทุนอย่างมาก หลังปิดตลาดได้แจ้งเกี่ยวกับการลงทุนใน Binance เพื่อร่วมลงทุนธุรกิจศูนย์ซื้อขายสินทรัพย์ดิจิทัล
18 ม.ค. 2565

เมื่อวานนี้หุ้น GULF อยู่ในความสนใจของนักลงทุนอย่างมาก
GULF : บมจ.กัลฟ์ เอ็นเนอร์จี ดีเวลลอปเมนท์ ราคาวิ่งผ่าน “แนวต้านจิตวิทยา” ที่ระดับ 50 บาทขึ้นมาได้เมื่อวันศุกร์ที่ 14 ม.ค.ที่ผ่านมา
เปิดมาวันจันทร์ (17 ม.ค.) ราคายัง “ไปต่อ” เปิดกระโดดตั้งแต่เปิดตลาด
และราคาหุ้นขึ้นมาทำ “นิวไฮ” ที่ระดับ 52.75 บาท
ก่อนจะลงมาปิด 52.00 บาท
ราคาหุ้น หรือกราฟมักจะพุ่งก่อน “ข่าว” เสมอ
แล้วก็เป็นจริง เมื่อหลังจากปิดตลาด ทาง กัลฟ์ฯ ได้แจ้งตลาดหลักทรัพย์ฯ เกี่ยวกับการเข้าลงทุนใน Binance เพื่อร่วมลงทุนธุรกิจ ศูนย์ซื้อขายสินทรัพย์ดิจิทัล ในประเทศไทย
Binance มีเจ้าของเป็นเศรษฐีด้านคริปโทเคอร์เรนซีอันดับ 1 ของโลก
เขาคนนี้ชื่อว่า Chanpeng Zhao
จากข้อมูลในวงการคริปโทเคอร์เรนซี พบว่า มูลค่าการซื้อขาย ด้านคริปโทเคอร์เรนซี่ ของ Binance
มากเป็นอันดับ 1 ของโลกเช่นเดียวกัน
อาจจะมีคำถามว่า ทำไมกัลฟ์ฯ ถึงกระโดดเข้าลงทุนในวงการคริปโทฯ
วิสัชนาของกัลฟ์ฯ คือ เขาเห็นถึงการเติบโตอย่างก้าวกระโดดของโครงสร้างพื้นฐานด้านดิจิทัลในประเทศไทย
เศรษฐกิจถูกขับเคลื่อนด้วย “นวัตกรรม” และ “เทคโนโลยี”
และสินทรัพย์ดิจิทัลและเทคโนโลยีที่เกี่ยวข้องจะเข้ามามีบทบาทอย่างมาก ช่วยเพิ่มประสิทธิภาพให้กับโครงสร้างพื้นฐานทางการเงินของประเทศ
และจะมีความสำคัญใน “ชีวิตประจำวัน” ของประชาชนมากขึ้น
ความร่วมมือกับ Binance ครั้งนี้
กัลฟ์ บอกว่าจะเป็นแรงขับเคลื่อนให้เกิดการพัฒนาโครงสร้างพื้นฐานด้านสินทรัพย์ดิจิทัลและเทคโนโลยีบล็อกเชนของประเทศ จากการนำเทคโนโลยีที่ทันสมัยและมีความพร้อมในการประกอบธุรกิจศูนย์ซื้อขายสินทรัพย์ดิจิทัลมาตอบสนอง ความต้องการดังกล่าว
ก่อนหน้านี้ เราจะรู้จักกัลฟ์ฯ ในฐานะเป็นผู้ผลิตไฟฟ้าขนาดใหญ่ของไทย
กัลฟ์ฯ ยังมีการลงทุนในโรงไฟฟ้าอีกหลายประเทศ
ทั้งเวียดนาม เกาหลี เยอรมนี ฯลฯ
ก่อนหน้านี้ กัลฟ์ฯ เพิ่งจะเข้าลงทุนใน INTUCH : บมจ.อินทัช โฮลดิ้งส์
ล่าสุดเป็นผู้ถือหุ้นใหญ่ในอินทัชฯ ราว ๆ 42-43%
และล่าสุดคือการก้าวเข้าสู่วงการคริปโทเคอร์เรนซี
ธุรกิจที่กัลฟ์ฯ เข้าไปลงทุน
ทั้งหมดต่างอยู่ในธุรกิจที่เรียกกันว่า “เมกะเทรนด์” (Mega Trends)
หากอธิบายแบบเข้าใจง่าย ๆ ว่า เมกะเทรนด์ คืออะไร
คำตอบคือ สิ่งใหม่ ๆ ที่เริ่มหรือกำลังจะเกิดขึ้นในอนาคตนับจากนี้ไป หรือพฤติกรรมของคนกำลังจะเดินทางหรือเข้าไปใช้บริการสิ่งนั้น ๆ
ย้อนกลับมาที่ราคาหุ้นของกัลฟ์ฯ
เมื่อวานนี้ราคาปิด 52.00 บาท
ราคานี้ถือว่าสูงกว่าราคาเป้าหมายของโบรกฯ ทุกแห่ง
แต่เชื่อว่า ในวันนี้จะมีบทวิเคราะห์หุ้นกัลฟ์ ของโบรกฯ ต่าง ๆ ออกมา และมีความเป็นไปได้สูงว่า หุ้นกัลฟ์ฯ น่าจะถูกปรับราคาเป้าหมายขึ้นมาอีก
เพราะเรื่องสินทรัพย์ดิจิทัล กับกัลฟ์
บรรดานักวิเคราะห์ยังไม่ได้นำมารวมกับคาดการณ์ผลประกอบการ และเป้าหมายราคาหุ้น